Meister Dutschs ordens to Lyfflande. Unse vrentlike grute mit steder gunst tovorn. Ersamen, leven borgermeistere unde rad. Juwen breff, dar gi ynne scriven, wo de Russen in unsem lande bynnen unsem geleide sees mile uff desse ziit der Narwe van ener partye, de her Tur Bunden denere gewest, syn berovet unde endweldiget eres gudes, als veer grote thunnen werxs unde twe carpen mitwerke, und dat wi dar vorsiin, dat sodane partye in unsem lande nicht en liggen, und dat desse ergenante partye dar wol 3 weken gelegen hebben etc., hebbe wi vornommen und bidden ju darup to weten, dat uns dat let is, dat de Russen so beschediget synt. Doch en is unse geleide dar nicht mede gebroken, wente sich dat nicht hoger strecket dan an de ghene, de umme unsen willen don unde laten willen; und als gi ruret, dat wi dar vor willen syn etc., des en kone wi nicht gedon, wie en lechten dar ene malwe, nadem dat id uns unwitlik is, wanner sodane partye in unsem lande licht edder nicht. Ok als gi scriven, dat se wal 3 weken in unsem landen gelegen hedden, do gi dat wisten do hedde gi id mogeliken deme vogede to der Narwe ghescreven, dat he darto hedde laten zeen, dat se neenen schaden gedan, wente id wal to merkende stunt, do se so lange yme lande legen, dat se nicht gudes en menden. God almechtich beware juwe beschedenheit in wolmacht unde endracht to langer zelicheit. Gegeven to Wenden am avende Mathei apostoli. Adress: Den ersamen, vorsichtigen mannen, borgermeisteren unde ratmannen to Revale, unsen leven getruwen, detur.